সম্প্রতি সরকার দেশে জঙ্গিবাদের অর্থের উৎস অনুসন্ধান কার্যক্রম আরও জোরদারকরণ এবং এ কার্যক্রম অধিকতর সমন্বয়ের লক্ষ্যে একটি উচ্চ পর্যায়ের ট্রাস্কফোর্স গঠন করে। গত ২১ জুন শিল্পমন্ত্রী আমির হোসেন আমুর সভাপতিত্বে স্বরাষ্ট্র মন্ত্রণালয়ের সম্মেলন কক্ষে এ ট্রাস্কফোর্সের তৃতীয় সভা অনুষ্ঠিত হয়। ওইসব সভায় স্বরাষ্ট্রমন্ত্রী আসাদুজ্জামান খান কামাল, পররাষ্ট্র প্রতিমন্ত্রী শাহরিয়ার আলম, অর্থ প্রতিমন্ত্রী এমএ মান্নান, বাংলাদেশ ব্যাংকের গভর্নর ড. ফজলে কবির, স্বরাষ্ট্র মন্ত্রণালয়ের জননিরাপত্তা বিভাগের সচিব ড. কামাল উদ্দিন আহমেদ, আইন, বিচার ও সংসদবিষয়ক মন্ত্রণালয়ের সচিব আবু সালেহ মো. জহরুল হক, বাংলাদেশ ইসলামিক ফাউন্ডেশনের মহাপরিচালক সামীম মোহাম্মদ আফজাল, র‌্যাবের মহাপরিচালক বেনজীর আহমেদ, ডিএমপি কমিশনার আছাদুজ্জামান মিয়া ও গেয়োন্দা সংস্থাগুলোর প্রতিনিধিরা উপস্থিত ছিলেন। বৈঠকে উপস্থিত বেশিরভাগ প্রতিনিধিই ইসলামী ব্যাংকের নানা অনিয়ম নিয়ে কথা বলেন। এসব অভিযোগের ভিত্তিতে ইসলামী ব্যাংকের গ্রাহকদের মাধ্যমে জঙ্গি অর্থায়ন ও নানা অনিয়মের বিষয়ে বাংলাদেশ ব্যাংক ব্যাপকভিত্তিক তদন্ত করার সিদ্ধান্ত নেওয়া হয়।